
Ny forskrift for studier ved Universitetet i Tromsø

Generelt

Den nye loven om universiteter og høyskoler av 1. april 2005 nr. 15 trådte i kraft 01.08.05. Samtidig ble den gamle universitetsloven fra 1995 opphevet.  

Av forskrift om overgangsbestemmelser til lov om universiteter og høyskoler § 2 går det frem at forskrifter fastsatt med hjemmel i den gamle universitetsloven videreføres frem til 31.12.05. Dette innebærer at universitetet må fastsette nye forskrifter for opptak, studier, eksamener og PhD-graden ved Universitetet i Tromsø før årsskiftet.

Universitetsdirektøren har utarbeidet et forslag til ny forskrift for studier ved 

Universitetet i Tromsø, som har vært sendt ut til avdelingene og studentstyret NSU-Tromsø på høring, se vedlegg 2. Høringssvarene er lagt ved, se vedlegg 3 til 9.

Forskriftsforslaget, se vedlegg 1, er i det vesentligste en videreføring av gjeldende studieforskrift. Inndelingen av forskriften i kapitler er den samme som før, men bestemmelsene etter § 4 har fått nytt paragraftegn. Endringer i forhold til gjeldende studieforskrift er markert med kursiv. Nedenfor vil de enkelte bestemmelser som er foreslått endret bli kommentert.    

Kommentarer til enkelte bestemmelser i forslaget til ny studieforskrift

Til § 1. Forskriftens virkeområde:

Gjeldende studieforskrift er utformert med tanke på bachelor- og mastergradsstudier. I høringsrunden ved universitetet foreslo universitetsdirektøren at studieforskriften også skulle gjøres gjeldende for doktorgradsstudier. Dette forslaget trekkes tilbake. I og med at universitetet har en egen forskrift om Phd-graden som bygger på et nasjonal forskriftsforslag fra Universitets- og høgskolerådet vil det kunne skape uklarheter dersom studieforskriften også skal gjelde for doktorgradsstudiene. Eventuelle bestemmelser i studieforskriften som kan være aktuell for doktorgradsstudiene, bør innarbeides i PhD-forskriften. Setningen om at studieforskriften ikke gjelder for doktorgradsprogram ved Universitetet i Tromsø forslås derfor videreført.

Til § 4. Fastsetting av studieplan:

Ordet ”selv” er tatt med i andre ledd for å gjøre det klart at kompetansen til å fastsette studieplan ikke kan delegeres fra avdelingsstyret til et lavere nivå ved avdelingen. Det er viktig for kvalitetssikringen av studieplanene at disse fastsettes av avdelingsstyret. 

Siste ledd er nytt. Tidligere stod dette i den årlige studiehandboka at studentene hadde plikt til å sette seg inn i studieplanen til det studiet studenten er tatt opp til. Det er viktig at studentene setter seg inn i de aktuelle studieplanene og det bør derfor tas med som en plikt i forskriften. For at studentene skal kunne sette seg inn i studieplanene må avdelingene sørge for at studieplanene er lett tilgjengelig for studentene. En måte å gjøre de tilgjengelig på er å legge dem ut på avdelingens Internettsider. Hele studieplanen må være tilgjengelig. Avdelingen bør derfor ikke bare legge ut deler av studieplanene. Studieplanene må i tillegg registreres som et dokument i universitetets saksbehandlingssystem, DokuLive. Når avdelingene vedtar endringer i en studieplan, må oppdatert studieplan registreres som et nytt dokument i DokuLive. Det er studieplanen som er registrert i saksbehandlingssystemet som er det offisielle dokumentet.      
Til § 5. Studieprogrammer:

I styresak S 76/03 Etablering og nedlegging av studieretninger i studieprogrammene vedtok universitetsstyret at etablering og nedlegging av studieretninger i studieprogrammene skal vedtas av universitetsstyret. På denne bakgrunn tas dette nå med i forskriften.  

Tredje ledd er nytt. Avdelingene etablerer og nedlegger emner som skal inngå i studieprogrammene. Enkelte av emnene tilbys eller ønskes å tilbys desentralisert. Med desentralisert menes at studiets undervisning og eksamen holdes utenfor Universitetet i Tromsø. Kvalitetskravene som stilles til slike studier er de samme som gjelder ellers. Universitetsdirektøren ønsker at universitetsstyret avgjør om et emne skal kunne tilbys desentralisert og at dette tas med i forskriften for å synliggjøre dette. I dag avgjøres dette også på avdelingsnivå, uten at det finnes noe klar delegasjonsvedtak fra styret. Universitetsdirektøren mener at det er nødvendig med sentral kvalitetskontroll av studier som skal tilbys desentralisert.   

Siste ledd er også nytt. Myndigheten til å fastsette egenbetaling for studier ligger i dag hos universitetsstyret. Av informativt hensyn bør dette også tas med i forskriften. Avdelingene kan ikke fastsette egenbetaling, såfremt det ikke foreligger et delegasjonsvedtak fra styret. Universitetsdirektøren presiserer at dette gjelder egenbetaling som universitetet har adgang til å fastsette etter departementets bestemmelser. Departementet har i høst sendt på høring et utkast til forskrift om egenbetaling ved universiteter og høyskoler. Dersom det etter hvert blir aktuelt å utarbeide egne rutiner for egenbetaling ved universitetet, vil forslag til rutiner ble sendt avdelingene på høring.     
Til § 6. Studieplaner:

I gjeldende studieforskrift § 5 første ledd nr. 1 brukes begrepet læringsmål. Universitetsdirektøren ønsker å endre dette til mål, som fanger videre enn læringsmål. Dette fordi studiene har målsetninger som går ut over det som forstås med læringsmål. 

I § 6 første ledd nr. 5 er begrepet arbeidskrav tatt med. Arbeidskrav er nå et innarbeidet begrep ved universitetet for alle former for arbeider og prøving som settes som vilkår for å fremstille seg til eksamen. 

I studieforskriften § 5 første ledd nr. 10 er det tatt med at bestemmelser om evaluering av studiet skal tas med i studieplanen. 

Til § 7. Forvaltning og tildeling av gradene bachelor og master:
I gjeldende studieforskrift § 6A har vi en overgangsordning mellom gammel og ny gradsstruktur som ble innført ved Kvalitetsreformen. Overgangsordningen som gjaldt cand.mag.-graden er ikke videreført da denne graden ikke lenger kan utstedes. De gamle høgre grader kan utstedes til og med sommeren 2007 og overgangsordningen for disse tas med i ett nytt siste ledd. 
Til § 8. Bachelorgrad:

Siste ledd er nytt. Universitets- og høgskolerådet nedsatte en gruppe i 2004 som blant annet skulle foreslå nasjonale retningslinjer for praktiseringen av regelen om at utdanningsinstitusjonene skal påse at det ikke gis dobbel uttelling for samme faginnhold. Flertallet i gruppen foreslår at minst 90 av studiepoengene som inngår i grunnlaget for ny grad, skal ikke være del av tidligere grad. Gruppen tok utgangspunkt i bachelorgraden. Universitetsdirektøren mener dette også må gjelde i forhold til andre utdanninger på universitets- og høyskolenivå. Universitetsdirektøren legger derfor til grunn at dette skal gjelde i forhold til grader eller yrkesutdanninger fra norsk utdanningsinstitusjon.   
Universitetet har få muligheter til å kontrollere om aktuelle kandidater har fått vitnemål fra en annen utdanningsinstitusjon, slik at kandidatene må pålegges å opplyse om eventuelle tidligere vitnemål. 

Til § 9. Mastergrad:

Siste ledd er nytt. Se kommentar under § 8. Universitetsdirektøren legger til grunn at bestemmelsen innebærer blant annet at en student som har en bachelorgrad eller yrkesutdanning fra tidligere kan få innpasset hele eller deler av studiet i en femårig mastergrad ved universitetet. 

Til § 14. Fritak:

Begrepet innpassing er fjernet fra overskriften til kapittel V og overskriften til § 14. Bestemmelsene i kapittel V omhandler fritak og reduksjon av studiepoeng, men ikke innpassing.


Til § 16. Studierett:

I tilsvarende bestemmelse i gjeldende studieforskrift brukes begrepet ”normert studietid” når det gjelder reguleringen av hvor lenge en student kan beholde studieretten. Etter universitetsdirektørens vurdering vil begrepet ”normert studieprogresjon” være mer presist i forhold til intensjonen med bestemmelsen. Det har vært anført i klagesaker at gjeldende bestemmelse innebærer at studieretten beholdes inntil ett år etter at studiet er avsluttet, uten at dette har ført frem i styrets klagenemnd.   

Siste ledd er nytt. Det foreslås her en regel om at studieretten bortfaller når studiene er fullført. Dette er i tråd med den praksis som har vært lagt til grunn ved universitetet. Regelen er også hensiktsmessig sett i forhold til utdanningsplanen mellom universitetet og den enkelte student. Det legges til grunn at studenter som ønsker å ta opp igjen tidligere beståtte emner etter at studiet er fullført, blir å regne som privatister og må betale et eventuelt fastsatt privatistgebyr for det aktuelle emnet. Dette er også naturlig fordi universitetet ikke får noen økonomisk uttelling for gjentatte eksamener. Det har imidlertid etablert seg en praksis om at studenter som nettopp har avsluttet sine studier, slipper å betale eventuell privatistgebyr for eksamener som tas opp i påfølgende semester etter at studenten har fullført studieprogrammet. I en jobbsøkerfase vil det være et godt tilbud til studentene at de har mulighet til å forbedre tidligere karakterer uten å måtte betale for det. Studenter som har mistet studieretten, må søke om å få ta eksamen som privatist. 

Til § 17. Permisjon:

Studentene har nå et krav på permisjon under svangerskap og til omsorg for barn etter lov om universiteter og høyskoler. Dette er tatt med i første ledd. 

Forsvaret har det siste året skjerpet inn praksisen med å gi studenter utsettelse fra verneplikttjenesten på grunn av påbegynt utdanning. Universitetsdirektøren anser det som uheldig at studentene får avbrudd i sine studier på grunn av verneplikt, men når verneplikten er pålagt må studentene få beholde studieplassen. Sett på denne bakgrunn bør vi gi studentene rett til permisjon fra studiene på grunn av verneplikt. Dette tas med som en rettighet i første ledd. Etter gjeldende studieforskrift var det opp til avdelingene om permisjon skulle gis på grunnlag av verneplikt. 

Andre ledd er endret noe. Her oppgis grunnlag som studenten kan gis permisjon for. Etter dette ledd har ikke studentene krav på permisjon, og avgjørelsen om permisjon skal gis, vil bero på skjønn. I gjeldende studieforskrift brukes formuleringen ”andre særlige tungtveiende grunner av faglig, sosial eller personlig art” som et grunnlag for permisjon. Universitetsdirektøren foreslår ar ordet ”særlige” fjernes, uten at dette skal innebære noen innholdsmessige endringer. Det juridiske fakultet har foreslått å fjerne ”tungtveiende”, men dette begrepet er innarbeidet ved universitetene og høgskolene i forbindelse med permisjon. Ved å bruke ordet ”tungtveiende” signaliseres det at ikke enhver grunn kan være grunnlag for permisjon. Styrets klagenemnd har i klagesaker lagt til grunn at arbeid og studier ved andre utdanningsinstitusjoner ikke er en tungtveiende grunn for permisjon. Når det gjelder sykdom, så må dette gjelde studenten selv eller students nærmeste familie. Typiske grunner som kan regnes som tungtveiende, er forhold som studenten selv vanskelig kan råde over eller forutse. 

Tidligere kunne avdelingene fastsette fravikende regler vedrørende permisjon og dette foreslås videreført, men det presiseres i forskriften at dette bare gjelder bestemmelsene i § 17 andre ledd. Ved enkelte studier vil det kunne være behov for fravikende regler og noen avdelinger har fravikende regler som de praktiserer i dag.  

Avgjørelsen om permisjon skal gis, ligger i dag hos avdelingene. Det bør derfor av informativt hensyn tas med i forskriften at avdelingsstyret avgjør søknader om permisjon. Denne kompetansen kan delegeres. Av informativt hensyn tas det også med i et nytt siste ledd at avslag på søknad om utsatt studiestart eller permisjon kan påklages og at universitetets klagenemnd er klageinstans.     
Til § 19. Undervisningsterminene:

I gjeldene studieforskrift er det fastsatt konkrete datoer for når semestrene begynner og avsluttes. I praksis vil dette variere varierer noe fra år til år. Det foreslås derfor at bestemmelsen endres slik at den oppgir omtrentlig tidsrom for semestrene. Universitetsdirektøren må i samråd med rektor fastsette de eksakte datoene for hvert semester og informere om disse, slik det gjøres i dag.  

Til § 20. Bortvisning og utestenging:

Dette er en delegasjonsbestemmelse hvor universitetsdirektøren gis myndighet til å gi formelle advarsler vedrørende bortvisning og utestenging til studenter som opptrer på en måte som virker grovt forstyrrende for medstudenters arbeid eller for virksomheten ved universitetet ellers, jf. lov om universiteter og høyskoler § 4-8 første ledd. Myndigheten til å vedta bortvisning eller utestenging kan ikke delegeres til universitetsdirektøren og ligger derfor til universitetsstyret. Denne myndigheten til å vedta bortvisning eller utestenging på grunn av grovt forstyrrende opptreden kan delegeres til universitetets klagenemnd, og det er foreslått i styresak S 62/05 Regler for klagenemnda ved Universitet i Tromsø. Ordlyden i denne bestemmelsen vil bero på styrets vedtak i styresak S 62/05.    

Til § 21. Ikrafttredelse:

Overgangsordningen for forskrifter gitt i medhold av den nå opphevede lov om universiteter og høgskoler av 1995, gjelder ut året. 01.01.06 er derfor et naturlig tidspunkt for ikrafttreden. Dette er også hensiktsmessig sett på bakgrunn av at semesteret bør fullføres etter gjeldende forskriftsverk.  

På grunnlag av ovennevnte gis følgende innstilling til

vedtak:

Universitetsstyret slutter seg til det fremlagte forslag til ny forskrift for studier ved Universitetet i Tromsø med de endringer som følger av styrets drøfting.

Forskriften skal  tre i kraft 01.01.06. Samtidig oppheves forskrift for studier ved Universitetet i Tromsø fastsatt av universitetsstyret 20.06.02.

Tromsø, 16.11.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Joakim Bakkevold, juridisk rådgiver

Vedlegg: 
1. Forslag til ny forskrift for studier ved Universitetet i Tromsø



2. Høringsbrev datert 20.10.05.



3. Brev fra Det humanistiske fakultet datert 02.11.05



4. Brev fra studentstyret NSU-Tromsø datert 03.11.05



5. Brev fra Det samfunnsvitenskapelige fakultet datert 08.11.05



6. Brev fra Det juridiske fakultet datert 10.11.05



7. Brev fra Det matematisk-naturvitenskapelige fakultet datert 10.11.05



8. Brev fra Norges fiskerihøgskole datert 10.11.05



9. Brev fra Det medisinske fakultet datert 14.11.05

